Andmekaitse Inspektsioon	
	
 	                   05.09.2024 nr 5.-3 5.-3/4457	

	

	
Soovime Teie seisukohta		

Probleemi kirjeldus:
Tallinna Haridusameti haldusalasse kuuluvad sh ka koolid. Kooli põhimääruse kohaselt „Kool juhindub oma tegevuses riigi ja Tallinna õigusaktidest, ametiasutuse juhataja käskkirjadest ning kooli põhimäärusest“.

Tallinna Haridusameti juhataja käskkirja kohaselt tuleb asutuse veebilehel sh avalikustada asutuse koosseis ja töötajate/personali ees- ja perekonnanimi, telefoninumber ning elektronpostiaadress (TEELE > Dokument > Tallinna munitsipaalüldhariduskooli veebilehe vormistamine). Kõik hallatavad asutused seda korraldust ka täidavad, kuid ühe kooli töötaja keeldub oma ees- ja perekonnanime veebilehel avalikustama.

Vastavalt kooli direktori käskkirjale on sellel isikul ametiseisund, ta tegeleb ostumenetlustega (on koosseisuline). Isik kuulub ka kooli juhtkonda. Ostumenetlus ja juhtkond on terminid, mis eeldavad kontaktide avalikkust samaväärselt ametnikega, kui lähtuda avaliku teenistuse seaduses sätestatust. Nimi on ka vajalik nt kontrollimaks (välisele partnerile, lapsevanemale jne), kas isik töötab asutuses. Tegemist on sisuliselt avaliku teenuse osutajaga, kellega kontakti võtmisel ei peaks mõistatama, kellele kirjutatakse või kelle poole pöördutakse. Isik väidab, et nime avalikustamine riivab ülemääraselt tema eraelu. Samas on tal õigus esindada asutust ostumenetlustes ja tema nimi on avalik asutuse dokumendiregistris (ostumenetluse eest astutavate isikute määramine). Tõenäoliselt ei ole asutuses töötamine ja asutuse esindamine siiski eraelu vaid pigem tööelu. Seda enam, et tegemist on avaliku sektori asutusega ja isik loob igapäevaselt avalikku teavet ning täidab avalikke ülesandeid.

Oleme isikut informeerinud, et „Tallinna Haridusameti juhataja käskkiri on asutuse direktorile täitmiseks, seega direktor peab isiku nime avalikustama veebilehel. Kool on avalikku ülesannet täitev asutus, st töötajatele kehtivad ka Avaliku teabe seaduse sätted. Töötamine avaliku sektori asutuses (koolis) ei ole inimese eraelu vaid tööelu. Seega töötajal ei ole alust takistada asutust nime avalikustamisest“.

Kas haridusameti nõudmised on õigustatud st et koolide veebilehtedel oleks avalikustatud töötajate koosseis (nimeliselt) ja e-posti aadress. Mis puutub telefoninumbrisse, siis kui isikul ei ole töönumbrit, siis saab kuvada nt sekretäri numbri ja märkida juurde, millal on isik sellelt numbrilt kätte saadav.

Kas haridusameti juhataja käskkiri on õiguspärane töötajate nime avalikustamise osas ning kas antud isiku puhul on õigustatud nõudmine avalikustada oma ees- ja perekonnanimi?
 
Ette tänades ja jäädes tagasisidet ootama.

	

	
Lugupidamisega	

	
	
(allkirjastatud digitaalselt)	
Riina Käos	
sisekontrolli juhtivspetsialist